Jul 29,2018
5 రోజుల్లో.. 5లక్షల కోట్ల లాభాలు..
న్యూఢిల్లీ: దేశీయ స్టాక్‌ మార్కెట్ల శుక్రవారంతో ముగిసిన ట్రేడింగ్‌ వారంలో మదుపరులు అనూహ్య లాభాలను అందుకున్నారు. స్టాక్‌ మార్కెట్ల వరుస ర్యాలీతో గత వారం అయిదు సెషన్లలో మదుపర్ల సంపద ఏకంగా రూ.4.67 లక్షల కోట్లు పెరిగింది. శుక్రవారం ముగింపు నాటికి సెన్సెక్స్‌ ఏకంగా 37,337 పాయింట్ల జీవితాకా గరిష్టాన్ని చేరింది. అంతర్జాతీయ సానుకూల పరిణామాలకు తోడు.. పలు వస్తువులపై జీఎస్టీ కౌన్సిల్‌ వస్తుసేవల పన్నును తగ్గించడం, కార్పొరేట్‌ కంపెనీల సానుకూల ఫలితాలు మార్కెట్లకు ప్రధానంగా మద్దతునిచ్చాయి. దీంతో జులై 27తో ముగిసిన వారంలో సెన్సెక్స్‌ రికార్డు స్థాయిలో 840.48 పాయింట్లు లేదా 2.30 శాతం పెరిగింది. శుక్రవారం ముగింపు నాటికి బీఎస్‌ఈ లిస్టెడ్‌ కంపెనీల మార్కెట్‌ విలువ రూ.1,51,44,543 కోట్లకు చేరింది. ఇంతక్రితం వారంలో ఈ విలువ రూ.1,46.77,027 కోట్లుగా వుంది. దీంతో కేవలం ఐదు సెషన్లలో మదుపరి సంపద రూ.4,67,515.16 కోట్లు పెరిగింది.
కార్పొరేట్‌ ఫలితాలపైనే ప్రధానంగా దృష్టి
జులై 30తో ప్రారంభం కానున్న వారంలో భారత స్టాక్‌ మార్కెట్లను ప్రధానంగా కార్పొరేట్‌ కంపెనీల ఆర్ధిక ఫలితాలు ప్రభావితంచేయనున్నాయని విశ్లేషకులు భావిస్తున్నారు. అదే విధంగా కేంద్ర గణంకాల శాఖ వెల్లడించనున్న పారిశ్రామికోత్పత్తి, టోకు, చిల్లర ద్రవ్యోల్బణ సూచీల అంచనాలను మదుపర్లు కీలకంగా తీసుకోనున్నారు. అంతర్జాతీయ ద్రవ్య మార్కెట్‌లో డాలర్‌తో రూపాయి మారకం విలువ, చమురు ధరలు, అమెరికా-యూరప్‌ దేశాల మధ్య జరగనున్న పరిణామాలపై ఇన్వెస్టర్లు దృష్టి పెట్టనున్నారు. ముఖ్యంగా రిజర్వు బ్యాంకు ఆగస్టు రెండో వారంలో నిర్వహించనున్న ద్వైమాసిక ద్రవ్య పరపతి విధాన సమీక్షలో వడ్డీ రేట్లపై ముందస్తు అంచనాలు కీలకం కానున్నాయని బ్రోకర్లు పేర్కొంటున్నారు. ప్రస్తుత పార్లమెంట్‌ సమావేశాల్లో జరిగే చర్చలను పెట్టుబడిదారులు గమనించనున్నారు.
మీ స్నేహితులకు రికమెండ్ చెయ్యండి